कहर बरपा रही है कोरोना की दूसरी लहर, एक दिन में 1,26,789 नए मामले, 685 मरीजों की मौत
देशभर में कोरोना की दूसरी लहर कहर बरपा रही है। पिछले 24 घंटे में कोरोना के 1,26,789 नए मामले आए हैं जबकि 24 घंटे में 685 मरीजों की मौत कोरोना संक्रमण से हुई है।
नई दिल्ली: देशभर में कोरोना की दूसरी लहर कहर बरपा रही है। पिछले 24 घंटे में  कोरोना के 1,26,789 नए मामले आए हैं जबकि 24 घंटे में 685 मरीजों की मौत कोरोना संक्रमण से हुई है। 1,26,789 नए मामले आने के साथ ही कुल पॉजिटिव मामलों की संख्या 1,29,28,574 हो गई है। वहीं मृतकों की कुल संख्या 1,66,862 हो गई है। स्वास्थ्य विभाग से मिली जानकारी के मुताबिक देश में सक्रिय मामलों की कुल संख्या 9,10,319 है और डिस्चार्ज हुए मामलों की कुल संख्या 1,18,51,393 है। वहीं देश भर में कुल  9,01,98,673 लोगों को अबतक कोरोना वायरस की वैक्सीन लगाई गई है। बिहार में कोरोना वायरस के 1,527 नए मामले आए बिहार में कोविड-19 के 1527 नए मामले आने से संक्रमितों की संख्या बढ़कर 2,71,919 हो गयी है। बिहार के स्वास्थ्य विभाग द्वारा बुधवार को दी गयी जानकारी के मुताबिक पटना जिला में सबसे अधिक 522 मामले आए। राज्य के अन्य सबसे अधिक प्रभावित जिलों में गया में 128, भागलपुर में 78, मुजफ्फरपुर में 74 और जहानाबाद में 68 मामले आए हैं । राज्य में अब तक कुल 2,64,402 लोग संक्रमण से ठीक हो चुके हैं। वर्तमान में उपचाराधीन मरीजों की संख्या 5,925 है। मुख्यमंत्री नीतीश कुमार हर दिन कोविड-19 की स्थिति की निगरानी कर रहे हैं और उन्होंने लोगों से अपील की है कि वे मास्क पहनें और सामाजिक दूरी सहित कोविड-19 संबंधी अन्य नियमों का पालन करें।कोरोना वायरस मामलों में अचानक वृद्धि को देखते हुए पटना एम्स में व्यवस्था भी चाक-चौबंद की गयी है। पटना एम्स के अधीक्षक सी एम सिंह ने बताया, ‘‘अस्पताल में मौजूदा पांच कोविड वार्डों में लगभग 115 मरीजों का इलाज चल रहा है।’’ सिंह ने कहा कि अस्पताल में संक्रमण की मौजूदा लहर से पहले रोगी कम आ रहे थे लेकिन अब रोगियों की संख्या में अचानक वृद्धि हो गयी है।